মৃত রোগীকে ‘জীবিত’ বলে দাবি করে সেই রোগীর পরিবারের থেকে টাকা আদায়ের অভিযোগ উঠল পার্ক সার্কাসের ‘গুড সামারিটান হসপিটাল’ কর্তৃপক্ষের বিরুদ্ধে।
পাশাপাশি, সেখানকারই এক চিকিৎসকের বিরুদ্ধে মৃতের স্ত্রীকে চিকিৎসার খরচ জোগাড়ের জন্য ‘কুপ্রস্তাব’ দেওয়ার অভিযোগও উঠেছে। সোমবার রাতে কড়েয়া থানায় এনিয়ে অভিযোগ দায়ের করেছেন মৃতের স্ত্রী। সেই অভিযোগ অস্বীকার করে হাসপাতাল কর্তৃপক্ষের অবশ্য দাবি, অভিযোগকারী ‘মিথ্যা’ বলছেন।
গত শনিবার রাতে ক্যানাল ওয়েস্ট রোডের বাসিন্দা উত্তম নাইয়াকে (৪০) অগ্নিদগ্ধ অবস্থায় ওই হাসপাতালে ভর্তি করানো হয়। তাঁর স্ত্রী রঞ্জিতার দাবি, পারিবারিক বিবাদের জেরে তাঁর স্বামী নিজের গায়ে কেরোসিন ঢেলে আগুন ধরিয়ে দিয়েছিলেন।
উত্তমের পরিবারের দাবি, শনিবার রাতে হাসপাতালে ১৫ হাজার টাকা জমা দেওয়া হয়। রবিবার আরও ৫০ হাজার টাকা এবং এদিন ২৫ হাজার টাকা জমা দেওয়া হয়েছিল। উত্তমকে রাখা হয়েছিল ভেন্টিলেটরে। পরিবারের লোকেরা রোগীতে দেখতে চাইলে কাচের জানলার বাইরে থেকে দেখানো হয়।
এদিন সকালে জোর করেই সেই ঘরে ঢোকেন উত্তমের পরিবারের সদস্যেরা। রঞ্জিতার কথায়, ‘‘দরজা খুলতেই দুর্গন্ধ নাকে আসে। আমাদের বলা হয়, রোগী কিছুক্ষণ আগে মারা গিয়েছে। আমাদের ধারণা, উত্তম আগেই মারা গিয়েছিলেন। শুধু বকেয়া টাকা নেওয়ার জন্য তাঁকে জীবিত দাবি করেছিলেন হাসপাতাল কর্তৃপক্ষ।’’ তিনি বলেন, ‘‘চিকিৎসার জন্য ছ’লক্ষ টাকা দরকার বলে আমাকে জানিয়েছিলেন এক চিকিৎসক। খরচ জোগাড়ের জন্য তিনি আমাকে কুপ্রস্তাবও দেন।’’ উত্তমের দাদা গৌতম বলেন, ‘‘হাসপাতাল কর্তৃপক্ষ অমানবিক আচরণ করেছেন। রবিবার রাতে রঞ্জিতা হাসপাতালে ছিলেন। টাকা আদায়ের জন্য তাঁকে অ্যাম্বুল্যান্সে চাপিয়ে বাড়িতে আনা হয়েছিল।’’
হাসপাতালের চিফ এগজিকিউটিভ অফিসার তাপস বিশ্বাস বলেন, ‘‘সমস্ত অভিযোগই ভিত্তিহীন। মিথ্যা বলছেন অভিযোগকারিণী।’’ রঞ্জিতাকে চিকিৎসকের কুপ্রস্তাব দেওয়া সম্পর্কিত অভিযোগ প্রসঙ্গে তাঁর মন্তব্য, ‘‘হাসপাতালের সিসিটিভি পরীক্ষা করে দেখা হোক। তাহলেই সব সত্য বেরিয়ে আসবে।’’